
Odată, demult, pe când sfinţii obişnuiau să se coboare pe pământ şi să stea de 
vorbă cu oamenii, iată că şi cel mai posac dintre ei, Sfântul Ilie, lăsându-și carul de 
foc şi tunul cu care bubuie după draci, ceru îngăduinţă de la Dumnezeu să umble 


cu pasul pe pământ şi să-şi cerceteze neamurile, ce mai zic şi ce mai fac, şi cum 
mai merge lumea. 


Dumnezeu l-a slobozit să se ducă, doar-doar s-o mai însenina la faţă, iar Sfântul 
Ilie bătu pământul în lung şi în lat, după care se întoarse, cam căzut pe gânduri şi 
codindu-se parcă să dea ochii cu Dumnezeu. Dar Domnul nu-l lăsă cu una-cu două, 
ci prinse a-l descoase, să vadă cu ce s-a folosit din călătoria aceea: 


- Ia zi, Ilie, ce mai e pe pământ? Oare oamenii îşi mai aduc aminte de mine? 
- Belşug şi fericire e pe pământ, Doamne, şi toată zidirea ta se veseleşte, cu muzici 
şi cu oaspeţe, lipsită de griji mai ceva ca în Rai. Dar de tine, ca să spun drept, nu 
prea mai are nimeni vreme să-şi amintească... 


- De, mă lie, aşa sunt oamenii: cu cât o duc mai bine, cu atât se fac mai uituci. 
Și aşa mai curse o vreme, nu tocmai puţină, după care iar îi veni Sfântului Ilie 
dorul de ducă pe pământ, dar se întoarse mai degrabă decât data trecută. 


- Ce-i cu tine, mă Ilie, de n-ai zăbovit mai mult printre oameni? 
- Apoi, Stăpâne, cum aş fi răbdat să stau mai mult, când găsii pământul la mare 
strâmtorare, chinuit de jale şi de pagubă multă, că l-a bătut rău ploaia şi grindina, 


de le-a stricat oamenilor casele şi ţarinile, parcă a dat iadul peste ei... 


- Ce să-i faci, mă lie, câteodată e şi aşa... Dar de mine oamenii îşi mai aduc ami- 
nte? 


- O, sărmanii de ei, tot timpul le e numele tău pe buze, şi ridică ochii înlăcrimaţi 
spre cer, strigând cu glasuri rugătoare: „Doamne, Dumnezeul nostru, fie-ţi milă de 
noi şi nu ne urgisi pentru păcatele noastre multe şi grele; ci opreşte prăpădul, că 
numai nădejdea la tine ne-a mai rămas”! 


